Predkladacia správa

Materiál pripravilo Ministerstvo kultúry Slovenskej republiky (ďalej len “ministerstvo  kultúry”) na základe bodu C.4. uznesenia vlády Slovenskej republiky č. 131/2001 ku Koncepcii starostlivosti o štátny jazyk Slovenskej republiky. Ministrovi kultúry v spolupráci s predsedom Slovenskej akadémie vied sa uložilo každoročne k 31. decembru predkladať na rokovanie vlády informáciu o plnení uznesenia vlády ku Koncepcii starostlivosti o štátny jazyk  Slovenskej republiky a o činnosti medzirezortnej expertnej komisie (ďalej len “informácia”).
V informácii za rok 2003, ktorú vláda SR vzala na vedomie 10. decembra 2003, sa uvádza, že sa splnili body B.3., C.3., C.4. uznesenia.
V  prvej  časti informácie za rok 2004 sa predkladá plnenie bodov B.3., C.3. a C.4., ktoré majú termín plnenia každoročne. Informácia sa dotýka aj aktuálneho stavu budovania Slovenského národného korpusu, elektronickej databázy slovenských textov.
V druhej časti informácie sa zhŕňa činnosť medzirezortnej expertnej komisie na rozpracovanie koncepcie za rok 2004. Príslušné ústredné orgány štátnej správy nadväzovali na činnosti realizované v predchádzajúcom období. Koncepciu rozpracovanú na svoje podmienky a odporúčania medzirezortnej expertnej komisie priebežne plnia. Ide najmä o úlohy v oblasti zvyšovania jazykovej kultúry. Hlavným problémom, s ktorým sa komisia stretáva pri zabezpečovaní rozpracovania koncepcie v praxi, je najmä častá obmena členov komisie, čo sťažuje činnosť komisie a napĺňanie cieľov koncepcie. 
V závere sa konštatuje potreba starať sa o ochranu a rozvoj štátneho jazyka Slovenskej republiky, najmä o tvorbu slovenskej odbornej terminológie a dobudovanie Národného korpusu slovenského jazyka, ale aj o celkové zvyšovanie jazykovej kultúry vo verejnom živote. To sú priority jazykovej politiky ministerstva kultúry.